Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка („Службен весник на Република Македонија“ бр. 124/15), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/19) и согласно одредбите на Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од С. Г. од Скопје, поднесена против Боречка федерација на Република Северна Македонија, на 06.10.2025 година го донесе следното

**Р Е Ш Е Н И Е**

Жалбата од С. Г. од Скопје, поднесена против Боречка федерација на Република Северна Македонија, заведена во архивата на Агенцијата за заштита на правото на слободен пристап до информациите од јавен карактер со бр.08-282 на 01.10.2025 година **СЕ ОТФРЛА како ненавремена**.

**О Б Р А З Л О Ж Е Н И Е**

С. Г., како што е наведено во Жалбата, на 15.05.2025 година поднел Барање за пристап до информации од јавен карактер до Министерството за спорт, со кое побарал по пошта да му се достават фотокопија од следните информации:

„ 1. Годишна програма и План за работа на БФСМ за 2023 година.

 2. Годишна програма и План за работа на БФСМ за 2023 година.

 3. Годишна програма и План за работа на натпреварувчка комисија за 2023 година.

 4. Годишна програма и План за работа на натпреварувачка комисија за 2024 година.

 5. Календар на натпревари на БФСМ за 2023 година.

 6. Календар на натпревари на БФСМ за 2024 година.

 7. Конкурс и Пропозиции за натпревари во организација на БФСМ за 2023 година.

 8. Конкурс и Пропозиции за натпревари во организација на БФСМ за 2024 година.

 9. Извештаи за организираните и одржаните натпревари во организација на БФСМ за 2023 година.

 10. Извештаи за организираните и одржаните натпревари во организација на БФСМ за 2024 година.“

 Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-282 на 13.06.2025 година.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и донесе Решение бр.08-282 од 25.06.2025 година со кое **ЈА УВАЖИ и му наложи на Имателот на информации да постапува** согласно одредбите од Законот за слободен пристап до информации од јавен карактер.

Имателот на информации до Агенцијата не достави известување за постапување по донесеното Решение на Агенцијата.

Барателот на информации на 18.07.2025 година до Агенцијата достави повторно Жалба поради не постапување по Решението на Агенцијата, заведена во Агенцијата со бр.08-282. Во Жабата се наведува: „..Министерството за спорт ...не ме известил дали постапил согласно Решението на Агенцијата ..бр.08-282 од 30.07.2025 година, во однос на тоа дали го препратил барањето до имателот на информации кој според содржината е имател...“

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи и донесе Решение бр.08-282 од 30.07.2025 година со кое истата **ја уважи и го задолжи Имателот на информации да го препрати Барањето согласно член 18 од Законот за слободен пристап од јавен карактер, во рок од 3 дена од денот на доставување на Решението**.

Барателот на информации на 18.08.2025 година до Агенцијата достави повторно Жалба поради не постапување по Решението на Агенцијата, заведена во Агенцијата со бр.08-282.

Агенцијата со електронски допис бр. 08-282 од 18.08.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 20.08.2025 година преку електронска пошта ја извести Агенцијата дека „Согласно решение од страна на АСПИ со арх.бр.03-42/6 по жалба 08-282 од 18.08.2025 година, архивирано во Министерството за спорт арх.бр.11-1055/8 од 1055/9 од 18/19.08.2025, го препраќаме барањето до имателот на информациите БФРСМ на понатамошно постапување. Напомена - Министерството за спорт НЕ располага со бараните информации“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, и донесе Решение бр.08-282 од 26.08.2025 година со кое истата ја **одби како неоснована**, поради тоа што Министерството за спорт не ја создал ниту располага со бараната информација.

 Министерството за спорт на 16.09.2025 година до Агенцијата достави емаил, со кој ја извести Агенцијата дека е препратено Барањето на Барателот до Боречка федерација на Република Северна Македонија како имател на информации за натамошно постапување. Во прилог го достави дописот „Препраќање на барање“ бр.11-1055/11 од 16.09.2025 година, електронскиот доказ од 16.09.2025 година со кој е известен Барателот на информации и електронскиот доказ од 16.09.2025 година со кој е доставен дописот на Министерството до Боречка федерација на Република Северна Македонија.

 Барателот на информации на 01.10.2025 година до Агенцијата поднесе повторно Жалба, заведена во Агенцијата под бр.08-282. Во Жалбата е наведено: „Ве информирам дека исто така ниту од Агенцијата за заштита на правото на слободен пристап до информации од јавен карактер немам добиено никаков одговор **дали Агенцијата добила одговор од страна на Боречка федерација на Северна Македонија** за преземените дејствија во однос на предметната постапка и документација и дали од страна на Агенцијата ... се преземени соодветни дејствија согласно закон“.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, и донесе Решение бр.08-282 од 06.10.2025 година истата ја **отфрли како ненавремена**, поради следното:

По разгледувањето на Жалбата и сите списи во врска со истата, Агенцијата утврди дека во конкретниот случај, Барателот на информации ја поднесува Жалбата пред да истече рокот за постапување по Барањето на Барателот на првостепениот орган.

Имено, Министерството за спорт на 16.09.2025 година согласно член 18 став 1 од Законот за слободен пристап до информации од јавен карактер го препратил Барањето на Барателот до Боречка федерација на Република Северна Македонија, како надлежна за постапување по истото. Додека сеуште тече рокот за постапување по Барањето на Барателот, Барателот на информации поднесува Жалба поради недобивање на одговор од Боречка федерација на Република Северна Македонија.

Во член 21 став 1 од Законот заслободен пристап до информации од јавен карактер е утврдено дека: „Имателот на информацијата е должен веднаш да одговори по Барањето на Барателот, **а најдоцна во рок од 20 дена** од денот на приемот на Барањето“.

Согласно член 20 став 3 од истиот Закон „Ако имателот на информацијата во рокот утврден во членот 21 од овој закон не му овозможи на барателот пристап до информацијата и ако не донесе и не му достави на барателот решение се смета дека барањето е одбиено по што барателот може да поднесе жалба до Агенцијата во **рок од 15 дена**“.

Што се однесува до наводите на Жалбата на Жалителот дека: „немам добиено никаков одговор **дали Агенцијата добила одговор од страна на Боречка федерација на Северна Македонија** за преземените дејствија во однос на предметната постапка и документација и дали од страна на Агенцијата ... се преземени соодветни дејствија согласно закон“, Агенцијата му укажува на Барателот на информации дека, во конкретниот случај нема законска основа да превземе дополнителни дејствија, бидејќи Имателот на информации Боречка федерација има законски рок за постапување по Барањето на Барателот, кој рок Барателот бил должен да го почитува.

Поради горенаведеното, Агенцијата утврди дека Барателот на информации пред да истече рокот за постапување по Барањето на Боречка федерација на Република Северна Македонија, поднесе Жалба до Агенцијата, односно Барањето на Барателот е препратено на 16.09.2025 година до Имателот на информации – Боречка федерација, додека Жалбата до Агенцијата ја поднесува на 01.10.2025 година, што истата ја прави **ненавремена**.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**

.